Det er ikke kun Mediedanmark, der har opdaget Stram Kurs-lederen, 37-årige Rasmus Paludan. På internetmødesteder som 4Chan og 8Chan, som er berygtede for at huse blandt andet stærkt højreorienterede brugere og internettrolde, har man også fattet interesse for ham. Det viser en gennemgang, som Politiken har foretaget.

På Gab, en ultraliberal og højreorienteret version af Facebook, bliver Paludan hyldet som en helt. En hjemmeside ved navn Dagens Blæser, der er en del af det danske svar på den amerikanske alt-right-bevægelse, et internetbaseret højreorienteret miljø, er nu blevet forvandlet til Danmarks Paludan-fanside nummer 1. Og i et semilukket dansksproget forum på chatsiden Discord, som Politiken har adgang til, findes en klar opfordring til Rasmus Paludan:

»Det ultimative mål … er for mig at få Paludan herind«, skriver en bruger. Det danske forum har desuden været beskrevet af netmediet Zetland.